**Dor de bunici**

*Claudiu Românu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îmi trec prin gând doar amintiri

Și-n suflet mi se stoarce dorul,

Gândindu-mă la povestiri...

Și cum ardea acas' cuptorul.

Gândindu-mă la ei cu drag,

La mâinile cu greu trudite,

Și la mirosul ca de fag...

La zâmbetele lor vădite.

Mi-e dor, mi-e dor și mă apasă,

Pe inimă se-aștern doar frici,

Căci nu mai știu ce-o fi acasă...

În casa sfântă... la bunici.

Mă simt cu totul înconjurat

De dor, emoție, vreme lungă...

Și gândul mi-e amenițat

Căci moartea la ei o s-ajungă.

Dă, Doamne, din puterea Ta,

Și când mă voi întoarce-acasă,

Ca să mă poată-ntâmpina

Și să mai stau cu ei la masă.

Vreme, nu mai alerga,

Fiindcă nu ești fugărită,

Mai ia un sfert din viața mea

Și fă-mi dorința-ndeplinită!

Căci pentru mine-i o smerenie

Să-i prețuiesc în infinit…

Pe-aceia, care cu sfințenie

Mă iubesc necontenit!

Și parcă îi aud mereu

Și parcă lacrămi curg pe față,

De dorul lor, de dorul meu…

Se stinge viață lângă viață!

- 17 noiembrie 2018 -